
	Η μνήμη φωτογραφίζει

Ο Θεοδόσης Πυλαρινός παρουσιάζει
τον Αντώνη Φωστιέρη

μέσα από το προσωπικό φωτογραφικό αρχείο του ποιητή

στο Σπίτι της Κύπρου

Παρουσία πολλών ανθρώπων των Γραμμάτων και των Τεχνών, και μεγάλου ακροατηρίου, συνεχίστηκε, την Δευτέρα 19 Δεκεμβρίου 2016, ο νέος κύκλος εκδηλώσεων του Σπιτιού της Κύπρου, Συζητώντας με τους ποιητές, που διοργανώνεται και πραγματοποιείται με τη συνεργασία και την επιμέλεια του Ομότιμου Καθηγητή Λογοτεχνίας του Ιονίου Πανεπιστημίου κ. Θεοδόση Πυλαρινού.
Στην τρίτη κατά σειρά εκδήλωση του κύκλου, με τίτλο Η μνήμη φωτογραφίζει, ο Καθηγητής Θεοδόσης Πυλαρινός συνομίλησε με τον Αντώνη Φωστιέρη, έναν από τους σημαντικότερους εκπροσώπους  της γενιάς του ΄70, μέσα από το προσωπικό φωτογραφικό αρχείο του ποιητή. Τους δύο συνομιλητές υποδέχθηκε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία προλόγισε την εκδήλωση.
O Αντώνης Φωστιέρης γεννήθηκε στην Αθήνα το 1953 και κατάγεται από την Αμοργό. Σπούδασε Νομικά στην Αθήνα και Ιστορία Δικαίου στο Παρίσι. Έγραφε ποίηση από παιδί και δημοσίευσε και ως μαθητής του εξατάξιου Γυμνασίου συνεργάστηκε με τη Διάπλαση των Παίδων και τη Νέα Εστία.  Σε ηλικία δεκαέξι ετών εξέδωσε την πρώτη του ποιητική συλλογή, με τίτλο Στροφές και Μεταλλάξεις, την οποία αργότερα απέσυρε.
Από το 1971 έχει δημοσιεύσει δέκα ποιητικές συλλογές, Το Μεγάλο Ταξίδι (1971), Εσωτερικοί χώροι ή Τα είκοσι (1973), Σκοτεινός Έρωτας (1977), Ποίηση μες στην Ποίηση (1977), Ο διάβολος τραγούδησε σωστά (1981), Το θα και το να του θανάτου (1987), Η σκέψη ανήκει στο πένθος (1996), Πολύτιμη Λήθη (2003), Ο ήχος του σφυγμού (συλλεκτική έκδοση με πρωτότυπα χαρακτικά του Αλ. Φασιανού, 2007), Τοπία του Τίποτα (2013) και τον συγκεντρωτικό τόμο Ποίηση 1975-2010 (2008),. Έχουν εκδοθεί και κυκλοφορούν δεκαοκτώ μεταφράσεις βιβλίων του σε διάφορες ευρωπαϊκές γλώσσες, ενώ ποιήματά του έχουν μελοποιήσει ο Γιάννης Μαρκόπουλος, ο Θάνος Μικρούτσικος και ο Θανάσης Νικόπουλος. Έχει μεταφράσει τις Συμβουλές σ’ ένα νέο ποιητή του Μαξ Ζακόμπ και, σε συνεργασία με τον Θανάση Νιάρχο, έργα του  Μπορίς Βιάν και  του Χένρι Μίλερ. Υπήρξε εκδότης και διευθυντής του περιοδικού Η Νέα Ποίηση (1974-1976), και, με τον Θανάση Νιάρχο, συνδιευθυντής της ετήσιας έκδοσης Ποίηση (1975-1981) και, για τριάντα χρόνια, συνεκδότης και διευθυντής του λογοτεχνικού περιοδικού Η Λέξη (1981-2010).
Του έχουν απονεμηθεί, το Διεθνές Βραβείο Καβάφη (1993), το Βραβείο Βρεττάκου του Δήμου Αθηναίων (1998), το Κρατικό Βραβείο Ποίησης (2004), το Βραβείο Ποίησης του περιοδικού Διαβάζω (2004) και, για το σύνολο του έργου του, το Βραβείο Ποίησης του Ιδρύματος Ουράνη της Ακαδημίας Αθηνών (2010).
Ανατρέχοντας σε παλιές φωτογραφίες από το προσωπικό αρχείο του και διαβάζοντας ποιήματά του, ο Αντώνης Φωστιέρης ανακάλεσε και μοιράστηκε με το ακροατήριο παιδικές αναμνήσεις και μνήμες, σημαντικές προσωπικές στιγμές αλλά και γεγονότα που σημάδεψαν τη ζωή και το έργο του, ενώ αναφέρθηκε στην οικογένειά του, σε φίλους και στους ανθρώπους που τον επηρέασαν και τον συντρόφεψαν στην προσωπική και επαγγελματική του πορεία αλλά και στην περιπέτεια της ποιητικής του δημιουργίας και έκφρασης.

